Sy is ná 10 jaar die koningin van Parys | Netwerk24
09 Junie 2019 17:57
Ashleigh Barty met die Coupe Suzanne Lenglen nadat sy Saterdag op Roland Garros in Parys die Franse Ope vir vroue gewen het.Foto: Getty Images
Ashleigh Barty het tien jaar gelede haar eerste besoek aan Parys met 'n passie gehaat, maar Sondagoggend in die Franse hoofstad het sy as die koningin van Roland Garros wakker geword.
Sy het Saterdag die Franse Ope se vroue-enkelspeltitel gewen toe sy Marketa Vondrousova van die Tsjeggiese Republiek met 6-1, 6-3 in die eindstryd oorrompel het.
Dit was in Parys dat die 13-jarige Barty haar eerste proesel van die lewe van 'n tennisspeler op die pad gekry het toe sy saam met 'n groep ander Australiese hoopvolles aan 'n internasionale toernooi deelgeneem het.
Haar eerste ervaring van Parys was baie ver verwyder van haar triomftog van die afgelope twee weke met die verowering van die Coupe Suzanne Lenglen, die eerste Australiër wat dit sedert 1973 kon vermag.
"Dis die dekade van my loopbaan. Dit was my eerste internasionale toernooi en dit was aaklig. Dit was angswekkend . . . en ek het elke oomblik daarvan gehaat."
Barty het 'n paar jaar gelede haar tennisloopbaan tydelik op die lange baan geplaas en haar op haar krieketloopbaan toegespits, waar sy as 'n veelsydige speler saam met die Brisbane Heat die Big Bash-liga in 2015-'16 gewen het.
Dit het haar liefde vir tennis weer aangewakker.
Haar Australiese landgenoot Nick Kyrgios was een van die eerstes wat haar Saterdag met haar oorwinning geluk gewens het.
Kyrgios het 'n foto van die Coupe Suzanne Lenglen-beker bo-op 'n foto van die 14-jarige Barty, wat toe die Wimbledonse junior toernooi gewen het, gesuperponeer.
Die 23-jarige Barty hoop sy kan in die voetspore volg van Evonne Goolagong, wat sewe Grand Slam-enkelspeltitels, insluitende die Franse Ope, gewen het.
"Dis ongelooflik wat Evonne bereik het en hoe passievol sy is. As ek maar net 'n klein deeltjie daarvan kan wees, sal dit ongelooflik wees," het Barty gesê.
Barty sal Maandagoggend na die tweede posisie op die vroueranglys opskuif en haar pad is oop om, net soos Goolagong, ook die voorste posisie te beklee.